CELEX: 52018DC0244
Language: fi
Date: 2018-04-26
Title: Ehdotus NEUVOSTON SUOSITUS yhteistyön tehostamisesta rokotuksin ehkäistävissä olevien tautien torjunnassa

EUROOPAN KOMISSIO
            Bryssel 26.4.2018
            COM(2018) 244 final
            2018/0115(NLE)
            Ehdotus
            NEUVOSTON SUOSITUS
            yhteistyön tehostamisesta rokotuksin ehkäistävissä olevien tautien torjunnassa
            {SWD(2018) 149 final}
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Rokotukset ovat yksi lääketieteen suurimmista menestyksistä. Rokotukset pelastavat ihmishenkiä, suojelevat yhteiskuntiamme, vähentävät sairauksia ja edistävät elinajanodotteen pidentymistä. Ennen kuin rokotteita oli olemassa, monet lapset kuolivat nuorena tai vammautuivat elinikäisesti. Rokotukset ovat johtaneet isorokon täydelliseen ja polion lähes täydelliseen häviämiseen ja ehkäisseet lukemattomia muista sairauksista, kuten tuhkarokosta, kurkkumädästä ja aivokalvontulehduksesta, johtuvia kuolemantapauksia.
            
            
               Maailmanlaajuisesti rokotuksilla ehkäistään vuosittain 2,7 miljoonaa tuhkarokkotartuntaa, 2 miljoonaa vastasyntyneiden jäykkäkouristustapausta ja miljoona hinkuyskätapausta. Euroopassa kausi-influenssarokotuksilla ehkäistään joka vuosi noin 2 miljoonan ihmisen sairastuminen influenssaan.
            
            
               Tästä huolimatta Euroopan unionissa kuolee yhä tänä päivänä lapsia tuhkarokon kaltaisiin sairauksiin, jotka olisivat helposti ehkäistävissä rokotuksilla, kuten komission puheenjohtaja Juncker totesi puheessaan unionin tilasta 13. syyskuuta 2017. Tämä ei ole hyväksyttävää. 
            
            
               Rokotusohjelmista on tullut yhä hauraampia alhaisen rokotuskattavuuden, rokotusvastaisuuden, uusien rokotteiden kustannusten nousun sekä rokotteiden tuotannossa ja toimituksissa Euroopassa esiintyvien vajausten vuoksi.
            
            
               Tämä ehdotus on kehotus toteuttaa yhteisiä toimia rokotuskattavuuden lisäämiseksi ja sen varmistamiseksi, että kaikki ihmiset Euroopan unionissa voivat saada rokotuksia, ja siten rokotuksia koskevien epätasa-arvon ja puutteiden poistamiseksi. Vilpittömät rokotuksiin liittyvät kysymykset ja epäilyt, joita kansalaiset kaikkialla Euroopassa ilmaisevat, ovat merkki siitä, että jäsenvaltioiden ja terveydenhuoltoalan ammattilaisten on kiireellisesti otettava ne huomioon ja vastattava niihin asianmukaisesti. Tämä ehdotus on yhteinen ponnistus tällaisiin huolenaiheisiin vastaamiseksi. 
            
            
               Useissa EU:n jäsenvaltioissa ja naapurivaltioissa esiintyy tällä hetkellä riittämättömän rokotuskattavuuden vuoksi ennennäkemättömiä rokotuksilla ehkäistävissä olevien tautien epidemioita. Pelkästään vuonna 2017 yli 14 000 henkilöä sairastui EU:ssa tuhkarokkoon – tämä oli yli kolminkertaisesti vuonna 2016 ilmoitettu määrä. Kahden viime vuoden aikana 50 henkilöä on kuollut tuhkarokkoon ja kaksi kurkkumätään. Eurooppa on epäonnistumassa tuhkarokon hävittämisessä sovittujen WHO:n tavoitteiden mukaisesti.
            
            
               Riski polioviruksen paluusta EU:hun on edelleen olemassa, mikä vaarantaa unionin poliosta vapaan aseman. Kausi-influenssarokotusten kattavuus on edelleen selvästi alle vanhempien ikäryhmien 75 prosentin kattavuustavoitteen, joka asetettiin vuonna 2009 annetussa neuvoston suosituksessa kausi-influenssarokotuksista. Itse asiassa kausi-influenssarokotusten kattavuus vanhemmissa ikäryhmissä on laskenut muutaman viime vuoden aikana useimmissa EU:n jäsenvaltioissa. 
            
            
               Vaikka kansallisia rokotusohjelmia suunnitellaan, organisoidaan ja toteutetaan eri tavoin eri jäsenvaltioissa, kaikki EU:n jäsenvaltiot kamppailevat näiden yhteisten haasteiden kanssa: rokotuskattavuuden lasku, toimitusvajaukset ja kasvava rokotusvastaisuus. 
            
            
               On olemassa useita tekijöitä, jotka alentavat rokotuskattavuutta ja pahentavat ehkäistävissä olevia puutteita rokotussuojassa:
            
            
               Rokotusvastaisuus ja luottamuksen hiipuminen. Rokotuksia koskevat virheelliset käsitykset ovat siirtäneet yleisön fokuksen rokotusten hyödyistä kohti epäluottamusta tiedettä kohtaan ja pelkoa mahdollisista sivuvaikutuksista. Tämän kasvavan vastahakoisuuden taustalla on useita tekijöitä: luotettavan tiedon puute ja – joissakin tapauksissa – epäluottamus saatavilla olevan tiedon tarjoajia kohtaan; terveille henkilöille (erityisesti lapsille) annettaviin rokotuksiin liittyvien mahdollisten riskien heikompi hyväksyntä; puutteellinen ymmärrys rokotusten yksittäisille henkilöille tuottamista hyödyistä suhteessa yhteisölle aiheutuviin hyötyihin; sekä väärän tiedon ruokkimat kiistat rokotusten turvallisuudesta tiedotusvälineissä. Koska rokotuksilla ehkäistävissä olevat taudit ovat aikaisemmin vähentyneet rutiinirokotusten ansiosta, kansalaiset eivät ole riittävän tietoisia rokotusten ratkaisevasta roolista ihmishenkien pelastamisessa ja rokottamattomuuden riskeistä. 
            
            
               Rokotuspolitiikat ja ohjelmat vaihtelevat huomattavasti eri maissa rokotteiden valinnan, käytettävän rokotetyypin, annettavien annosten määrän sekä ajoituksen suhteen. Tämä jäsenvaltioiden välinen vaihtelu johtuu usein sosiaalisista, taloudellisista tai historiallisista tekijöistä tai yksinkertaisesti tavasta, jolla terveydenhuoltojärjestelmä on järjestetty kansallisella tasolla. Tällaiset eri maiden väliset erot ovat kuitenkin osaltaan vahvistaneet käsitystä siitä, että itse rokotuksista vallitsisi poikkeavia näkemyksiä, mikä puolestaan edistää rokotevastaisuuden yleistymistä. Disinformaation nopea leviäminen verkossa ja äänekkäät rokotuksista kieltäytyjät ovat myös ruokkineet virheellisiä käsityksiä. Tällaiset kansallisten rokotusohjelmien erot aiheuttava lisäksi sen, että useissa EU:n jäsenvaltioissa elämänsä aikana asuvien kansalaisten on vaikeaa ymmärtää, mitä rokotuksia heidän olisi milloinkin otettava, ja tämä saattaa johtaa siihen, että lapset eivät ota kaikkia tarvitsemiansa rokotuksia.
            
            
               Monissa maissa on myös rokotepulaa sekä tarjonta- että kysyntäpuolen ongelmien vuoksi. Teollisuus ei investoi riittävästi rokotteisiin EU:ssa, ja tämän väitetään johtuvan sirpaloituneesta ja osittain vaikeasti ennakoitavasta kysynnästä. Lisäksi rokotteiden jakamisessa rajojen yli kriisitapauksissa on edelleen oikeudellisia vaikeuksia. Samalla pitkät toimitusajat rajoittavat tuotantokapasiteettia; hankintaprosessit ovat edelleen hankalia ja tehottomia, ja ennakkosuunnittelun puute yhdessä rokotusohjelmien vaihtelun kanssa tekee kysynnän ennakoimisesta vaikeaa. Myös muuttoliikkeen ja ikääntymisen kohdeväestössä aiheuttamat demografiset muutokset haittaavat tarkkaa ennakkosuunnittelua. 
            
            
               Tämän seurauksena eräillä jäsenvaltioilla on ongelmia rokotteiden saatavuuden suhteen tai ne kärsivät rokotteiden korkeista kustannuksista – mikä puolestaan tarkoittaa sitä, että kansallisia varastoja ei usein ole käytettävissä tai ne ovat niukkoja. Jos jokin jäsenvaltio ei tällaisessa toimintaympäristössä pysty torjumaan epidemiaa itse, epidemia leviää todennäköisesti – koska eurooppalaista yhteistyötä ei tällä alalla tehdä – yli rajojen muihin jäsenvaltioihin ja vaarantaa kansalaisten terveyden ja turvallisuuden koko unionissa.
            
            
               On myös olemassa rokotteiden tutkimukseen ja kehittämiseen liittyviä haasteita. Uusien innovatiivisten rokotteiden kehittämiseksi ja nykyisten rokotteiden parantamiseksi tai mukauttamiseksi (esimerkiksi turvallisuusprofiilin parantaminen, mukauttaminen eri ikäryhmiin, riskiryhmiin tai patogeeneihin) tarvitaan huomattavia taloudellisia investointeja ja asiantuntemusta, mikä tekee tutkimuksesta ja kehittämisestä paljon monimutkaisempaa, kalliimpaa ja riskialttiimpaa.
            
            
               Lisäksi resurssipuolella on julkiseen rahoitukseen liittyviä rajoitteita. Rokotukset muodostavat tällä hetkellä murto-osan EU:n jäsenvaltioiden ennaltaehkäisyyn osoitetuista määrärahoista – niiden osuus terveydenhuoltoalan määrärahoista on 0,5 prosenttia – ja on näyttöä siitä, että nämä menot ovat yhä pienenemässä. Rokotusmenoja olisi pidettävä oleellisena ja älykkäänä investointina terveyteen, kun otetaan huomioon niiden laajemmat taloudelliset vaikutukset ja yhteiskunnallinen arvo.
            
            
               Tällä neuvoston suosituksella pyritään vahvistamaan yhteistyötä ja koordinointia EU:n jäsenvaltioiden, teollisuuden ja muiden asianomaisten sidosryhmien välillä, ja lisäämään rokotuskattavuutta, luomaan mahdollisuus lähentää rokotusohjelmia kaikkialla EU:ssa, edistämään rokotusten hyväksyntää, tukemaan rokotteiden tutkimusta ja kehittämistä sekä vahvistamaan rokotteiden tarjontaa, hankintaa ja varastohallintaa myös hätätapauksissa. Näillä toimilla on viime kädessä tarkoitus vähentää rokotuksilla ehkäistävissä olevien tautien esiintyvyyttä ja lisätä Euroopan kansalaisten mahdollisuuksia terveyteen sekä parantaa terveysturvaa koko Euroopan unionissa.  
            
         
         
            
               Ehdotuksessa esitetään suosituksia jäsenvaltioille sekä jäsenvaltioiden ja komission yhdessä toteuttamia toimia ja suhtaudutaan myönteisesti komission aikomukseen toteuttaa joukko aloitteita, joissa otetaan huomioon meneillään olevat YK:n ja muut globaalit terveysalan aloitteet. 
            
            
               Suosituksessa hahmotellaan mahdollisuutta perustaa eurooppalainen rokotustietojen jakamisjärjestelmä EU:n yhteistä rokotusohjelmaa koskevien ohjeiden laatimiseksi, EU:n rokotuskortti sekä verkkoportaali, jolla on luotettavaa päivitettyä tietoa rokotusten hyödyistä ja turvallisuudesta. 
            
            
               Tarjoamalla mahdollisia vaihtoehtoja EU:n yhteisen rokotuskortin kehittämiseksi varmistettaisiin rokotusten jatkuvuus, kun kansalaiset ja etenkin lapset muuttavat yhdestä jäsenvaltiosta toiseen. Tällä hetkellä rokotusohjelmien ja rekisteröintikäytäntöjen suuri vaihtelevuus aiheuttaa käytännön ongelmia rokotushistorian tehokkaalle jäljittämiselle, seurannalle ja dokumentoinnille sekä rokotteiden tarjoajien väliselle viestinnälle maiden sisällä ja kansainvälisesti. Keskeisiä ongelmia ovat muun muassa seuraavat: rokotusten dokumentointi vain kansallisella kielellä; kysymykset, jotka liittyvät sen muistamiseen, annettiinko rokotuksia ja millaisina annoksina; puutteellinen tunnustaminen ja kyky jatkaa lähtömaassa jo aloitettua rokotussarjaa, etenkin jos lapsella on kesken rokotussarja, joka kuuluu lähtömaan, mutta ei vastaanottavan maan rokotusohjelmaan. EU:n yhteinen kortti, joka sisältää sovitut keskeiset tiedot kustakin rokotuksesta, voisi helpottaa rokotustietojen tulkintaa ja kansalaisten liikkuvuutta sekä alentaa rokotusten esteitä antamalla sekä kansalaisille että terveyspalvelujen tarjoajille tiedot, joita nämä tarvitsevat varmistaakseen, että kansalaiset on rokotettu rokotuksilla ehkäistävissä olevia tauteja vastaan. Komission vuonna 2009 lapsuusiän rokotuksista toteuttamassa sidosryhmien kuulemisessa 87 prosenttia vastaajista suhtautui myönteisesti yhteiseen EU:n rokotuskorttiin. 
            
            
               Suosituksessa ajetaan myös rokotetarpeita ja varastoja koskevan virtuaalisen tietovaraston perustamista, jonka avulla jäsenvaltiot ja komissio voisivat tunnistaa käytettävissä olevat rokotevarastot epidemioiden tai vakavien vajausten tapauksissa ja vaihtaa keskenään ylijäämävarastoja. Lisäksi siinä suunnitellaan fyysistä rokotevarastoa koskevien vaihtoehtojen määrittelemistä. Tällainen varasto olisi käytettävissä vakavien epidemioiden tai maailmanlaajuisten rokotevajausten sattuessa. Suosituksessa kaavaillaan myös rokotuksia käsittelevää yhteenliittymää, jossa eurooppalaisten terveydenhuoltoalan työntekijäjärjestöjen edustajat sitoutuisivat yhdessä lisäämään rokotuskattavuutta Euroopassa. 
            
            
               Mahdollista rokotevarastoa koskevien vaihtoehtojen ehdotettu määrittely perustuu siihen, että monilla EU:n jäsenvaltioilla on pulaa rutiinirokotteista. Jokaisella jäsenvaltiolla on oltava valmiussuunnitelmia, ja tästä syystä suosituksessa kehotetaan parantamaan ennusteprosesseja. EU:n yhteisestä avusta olisi suurta hyötyä autettaessa jäsenvaltioita kattamaan esimerkiksi epidemioista, varastojen aliarvioinnista, tuotantohäiriöistä tai poikkeuksellisista tapahtumista, kuten pakolaisvirroista, johtuvat lyhytaikaiset vajaukset. Euroopan tautienehkäisy- ja valvontakeskuksen vuonna 2015 tekemässä rokotepulaa koskevassa riskinarviointiraportissa päätellään, että rokotevajaukset EU:n/ETAn alueella vaikuttivat olevan huomattavampia kuin aikaisemmin ja että valtioiden on aiheellista suunnitella rokotevarastoja rutiiniohjelmia varten, jotta vältetään rokotusten keskeytyminen, mikäli rokotteista tulee pulaa tulevaisuudessa. Jäsenvaltiot ovat jo pyytäneet komissiolta rokotteita vajausten kattamiseksi EU:n terveysturvakomitean välityksellä. EU:n nykyiset terveydenhuoltoa koskevat rahoitusvälineet eivät kuitenkaan mahdollista rokotteiden hankintaa. Tästä syystä komissio suunnittelee nyt määrittelevänsä yhteistyössä jäsenvaltioiden asiantuntijoiden kanssa ja alan teollisuutta kuullen EU:n tason varastoa koskevat vaihtoehdot ottaen huomioon myös Euroopan parlamentin komissiolle ja jäsenvaltioille esittämän kehotuksen kehittää ratkaisuja rokotteiden tarjonnan ja saatavuuden lisäämiseksi, varastointijärjestelyt mukaan luettuna. 
            
            
               •Yhdenmukaisuus muiden alaa koskevien politiikkojen säännösten kanssa
            
            
               Rokotuksia koskeva neuvoston suositus on yhdenmukainen rokotuksia koskevien nykyisten politiikkojen kanssa ja perustuu niihin. Suosituksella pyritään antamaan poliittisia suuntaviivoja nykyisten poliittisten välineiden täytäntöönpanolle jäsenvaltioiden tasolla ja parantamaan sen koordinointia. Tällaisia välineitä ovat muun muassa neuvoston suositus kausi-influenssarokotuksista (2009), neuvoston päätelmät lapsuusiän immunisaatiosta (2011) sekä neuvoston päätelmät rokotuksista tehokkaana kansanterveyden edistäjänä (2014).
            
            
               Suosituksessa otetaan lisäksi huomioon valtioiden rajat ylittävistä vakavista terveysuhkista annetun päätöksen 1082/2013 täytäntöönpanoa koskeva kertomus (2015); kertomus kausi-influenssarokotuksia koskevan neuvoston suosituksen täytäntöönpanosta järjestetystä korkean tason kuulemisesta (2015); Euroopan tilintarkastustuomioistuimen erityiskertomus nro 28/2016 ”Valtioiden rajat ylittävien vakavien terveysuhkien käsittely EU:ssa” (2016); komission terveyden ja elintarviketurvallisuuden pääosaston EU-tason rokotusyhteistyötä käsittelevän seminaarin loppuraportti (toukokuu 2017); lääketieteellisiä vastatoimia koskeva yhteinen hankintasopimus ja terveysalan ohjelmasta osarahoitettavan rokottamista koskevan yhteisen toiminnan (alkaa vuonna 2018) tavoitteet.
            
            
               Suositus on yhdenmukainen työterveyttä ja turvallisuutta koskevien EU:n toimien ja politiikan sekä Euroopan sosiaalisten oikeuksien pilarin periaatteiden, etenkin työterveyttä ja turvallisuutta koskevan periaatteen 10 ja ehkäisevän ja hoitavan terveydenhuollon yleistä saatavuutta koskevan periaatteen 16, kanssa.
            
            
               •Yhdenmukaisuus unionin muiden politiikkojen kanssa
            
            
               Suosituksessa hyödynnetään synergiaa asiaan liittyvien EU:n toimien ja politiikkojen kanssa, joita ovat muun muassa turvallisuusagenda, kestävän kehityksen toimintaohjelma Agenda 2030, eurooppalainen Yhteinen terveys toimintasuunnitelma mikrobilääkeresistenssin torjumiseksi, terveydenhuollon ja hoitopalvelujen digitalisaatiokehitys, verkossa levitettävää disinformaatiota koskeva tiedonanto, nykyinen ja tulevat EU:n tutkimuksen ja innovoinnin puiteohjelmat sekä Euroopan rakenne- ja investointirahastot.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               SEUT-sopimuksen 168 artiklan 1 kohdan mukaan kaikkien unionin politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu. Kansallista politiikkaa täydentävä unionin toiminta suuntautuu kansanterveyden parantamiseen, ihmisten sairauksien ja tautien ehkäisemiseen sekä fyysistä ja mielenterveyttä vaarantavien tekijöiden torjuntaan.
            
            
               SEUT-sopimuksen 168 artiklan 6 kohdan mukaisesti neuvosto voi komission ehdotuksesta antaa kyseisessä artiklassa mainittuihin tarkoituksiin kansanterveyden parantamiseksi suosituksia, jotka koskevat erityisesti laajalle levinneiden vaarallisten sairauksien torjuntaa sekä rajatylittävien vakavien terveysuhkien seurantaa, niistä hälyttämistä ja niiden torjumista. Rokotuksilla ehkäistävissä olevat taudit katsotaan laajalle levinneiksi vaarallisiksi sairauksiksi. Unionin toiminnassa tällä alalla on otettava huomioon jäsenvaltioiden velvollisuudet, jotka liittyvät niiden terveyspolitiikan määrittelyyn sekä terveyspalvelujen ja sairaanhoidon järjestämiseen ja tarjoamiseen.
            
            
               •Toissijaisuusperiaate (jaetun toimivallan osalta) 
            
            
               Rokotusohjelmat kuuluvat jäsenvaltioiden toimivaltaan. Valtioiden rajat eivät kuitenkaan estä rokotuksilla ehkäistävissä olevien tautien leviämistä. Yhden jäsenvaltion rokotusohjelman heikkous vaarantaa kansalaisten terveyden ja turvallisuuden koko EU:ssa, ja edellä esitetyt rokotuksiin liittyvät haasteet koskevat kaikkia jäsenvaltioita. Rokotuksilla ehkäistävissä olevien tartuntatautien rajatylittävän luonteen vuoksi jäsenvaltiot ovat pyytäneet EU:n tason tuen tehostamista ja korostaneet EU:n yhteisten toimien ja paremmin koordinoitujen toimintatapojen tarvetta, jotta rajoitetaan rokotuksilla ehkäistävissä olevien tautien leviämistä yli rajojen. 
            
            
               Kaikkien asianomaisten alojen, muun muassa terveysviranomaisten, rokoteteollisuuden, tutkimus- ja kehittämistoiminnan ja terveydenhuoltoalan toimijoiden, välisen yhteistyön vahvistaminen EU:n tasolla tuottaisi selvää lisäarvoa. Neuvoston suositus edellyttää jäsenvaltioiden osallistumista, sitoutumista ja hyväksyntää. Lisäksi jäsenvaltiot ovat laajasti katsoen yksimielisiä rokotusten hyödyistä, ja neuvoston suosituksen avulla voidaan esittää EU:n yhteinen kanta, jossa otetaan huomioon tieteellisesti perustellut riskinarvioinnit ja riskinhallinta ja jolla vähennetään rokotusvastaisuuden vaikutuksia, luodaan yleistä luottamusta ja yhteistyötä ja tehostetaan EU:n rokotteiden tutkimus- ja kehittämistoimintaa. Samalla suosituksessa otetaan huomioon jäsenvaltioiden velvollisuudet, jotka liittyvät niiden terveyspolitiikan määrittelyyn sekä terveyspalvelujen ja sairaanhoidon järjestämiseen ja tarjoamiseen.
            
            
               •Suhteellisuusperiaate
            
            
               Suhteellisuusperiaatetta noudatetaan täysin, sillä esitetyt suositukset rajoittuvat EU:n toimielinten ja jäsenvaltioiden toimivaltaan kuuluviin toimiin. 
            
         
         
            
               •Toimintatavan valinta
            
            
               Aloitteeseen soveltuva toimintatapa on neuvoston suositus, jolla annetaan ohjeita jäsenvaltioille yhteistyön tehostamisesta, rokotuskattavuuden parantamisesta ja niiden seurauksena rokotuksilla ehkäistävissä olevien tautien vaikutusten ja vakavuuden vähentämisestä.
            
            
               Suosituksen avulla EU:n taso ja jäsenvaltiot voivat jatkaa yhteistyötä ongelman eri ulottuvuuksien ratkaisemiseksi asianmukaisella tasolla. 
            
            
               Suosituksen tuottama keskeinen lisäarvo on se, että sillä kehotetaan toimiin ja aktivoidaan poliittista tukea rokotuksia ja immunisaatiota koskevien politiikkojen ja toimien tehostamiseksi Euroopassa. Tällä keskitetyllä lähestymistavalla annetaan tarvittavaa poliittista näkyvyyttä, lisätään tietoisuutta ja luodaan muutosvoimaa. Rokotuskattavuuden lisäämiseksi, rokotuspuutteiden vähentämiseksi ja rokotuksia kohtaan tunnetun luottamuksen lisäämiseksi tarvitaan kaikkien jäsenvaltioiden ja sidosryhmien yhteisiä toimia.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Tätä aloitetta varten kerättiin tietoja järjestämällä useita sidosryhmäkuulemisia vuoden 2017 kuluessa ja alkuvuonna 2018. Tähän sisältyi avoin julkinen kuuleminen ja kohdennettuja tapaamisia jäsenvaltioiden edustajien kanssa terveyspoliittisen foorumin avulla. 
            
            
               Julkinen kuuleminen toteutettiin 21. joulukuuta 2017 ja 15. maaliskuuta 2018 välisenä aikana, ja siinä saatiin 8 984 vastausta
                  1
               . 
            
            
               Tammi-helmikuussa 2018 toteutettiin sidosryhmien kuuleminen, jossa saatiin 33 vastausta kyselylomakkeeseen ja järjestettiin kuusi kohdennettua tapaamista terveydenhuoltoalan ammattilaisten järjestöjen, kansainvälisten organisaatioiden, kansanterveysalalla toimivien kansalaisjärjestöjen, tiedeyhteisön ja rokoteteollisuuden kanssa. 
            
            
               Kuulemisessa toivottiin selvästi avoimempaa ja helpommin saatavissa olevaa tietoa rokotuksista yleensä ja erityisesti eri rokotteiden turvallisuudesta ja mahdollisista sivuvaikutuksista. Terveydenhuoltoalan työntekijöiden ratkaisevan tärkeää tehtävää selittää rokotuksia potilaille korostettiin, ja samalla mainittiin tarve painottaa rokotuksia nykyistä enemmän lääketieteellisissä koulutusohjelmissa ja täydennyskoulutuksessa. Laaja yksimielisyys vallitsi myös siitä, että rokotuksia olisi tarjottava erilaisissa ympäristöissä ja että prosessia on tarpeen yksinkertaistaa. 
            
            
               Toteutetut kuulemiset osoittivat, että jäsenvaltiot ovat hyvin kiinnostuneita EU:n tason toimien lisäämisestä tässä asiassa, mutta osoittivat myös rokotuksista kieltäytyvien tai niitä vain vastahakoisesti hyväksyvien sekä pakollisia rokotuksia eräissä yhteiskuntaryhmissä vastustavien henkilöiden ilmaiseman huolen laajuuden. 
            
            
               •Asiantuntijatiedon keruu ja käyttö
            
            
               Suositus perustuu vankkaan tieteelliseen pohjaan ja asiantuntemukseen, vakiintuneen tieteellisen konsensuksen tarkasteluun, vertailutiedoista saatujen nykyisten rokotussuuntausten analyysiin sekä julkisen ja sidosryhmien kuulemisten tuloksiin. 
            
            
               Kansainvälisten asiantuntijaryhmien, kuten Maailman terveysjärjestön rokotuksia käsittelevän strategisen neuvoa-antavan ryhmän (SAGE) ja eurooppalaisen rokotusasiantuntijoiden teknisen neuvoa-antavan ryhmän (ETAGE) sekä maailmanlaajuisen terveysturva-aloitteen ja ohjelman prosessien, kanssa tehty yhteistyö on antanut lisänsä EU:n asiantuntemukseen.
            
            
               •Vaikutustenarviointi
            
            
               Tästä aloitteesta ei ole tarpeen tehdä vaikutustenarviointia, koska sillä ei oteta käyttöön uusia sääntelyvaatimuksia niiden lisäksi, joita on jo säädetty tai suunniteltu asiaa koskevissa olemassa olevissa poliittisissa välineissä.
            
            
               •Sääntelyn toimivuus ja yksinkertaistaminen
            
            
               Eräitä tästä suosituksesta odotettavissa olevia keskeisiä vaikutuksia ovat koordinoinnin parantuminen jäsenvaltioissa ja niiden välillä sekä rokotuksia ja rokotuksilla ehkäistävissä olevia tauteja koskevien seuranta- ja raportointikriteerien yksinkertaistaminen.. 
            
            
               •Perusoikeudet
            
            
               Aloitteella vahvistetaan Euroopan sosiaalisten oikeuksien pilariin kirjattua Euroopan kansalaisten oikeutta laadukkaaseen ennaltaehkäisevään ja hoitavaan terveydenhuoltoon. 
            
         
         
            
               4.TALOUSARVIOVAIKUTUKSET
            
            
               Tällä suosituksella ei ole suoria vaikutuksia EU:n talousarvioon. Kaikki komissiolle osoitettuihin suosituksiin liittyvä työ suoritetaan olemassa olevilla resursseilla.
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               Komissio seuraa täytäntöönpanoa jäsenvaltioissa ja tarkastelee suositusta uudelleen yhteistyössä jäsenvaltioiden kanssa ja kuultuaan asianomaisia sidosryhmiä sekä varmistaa riittävän pitkän ajanjakson aloitteen vaikutusten arvioinnille sen jälkeen, kun se on pantu kokonaisuudessaan täytäntöön. Suosituksen vaikuttavuutta voitaisiin mitata jäsenvaltioiden raporteista kerättävien nykyisten ja uusien tietojen perusteella. 
            
            
               Samalla yksi nykyisistä esteistä, joka vaikeuttaa näitä tauteja vastaan Euroopassa olevan suojan vertailevaa arviointia, on standardoitujen jäljityskriteerien puuttuminen. Paremmin standardoidut kriteerit ovat tarpeen jäsenvaltioiden kannustamiseksi keräämään ja julkaisemaan luotettavia – ja vertailukelpoisia – rokotustilastoja. 
            
            
               •Ehdotukseen sisältyvien säännösten yksityiskohtaiset selitykset
            
            
               Suosituksen 1–9 kohta on tarkoitettu jäsenvaltioille ja niillä pyritään vauhdittamaan rokotuksia koskevien kansallisten toimintasuunnitelmien laatimista ja täytäntöönpanoa Maailman terveysjärjestön Eurooppaa koskevan rokotusalan toimintasuunnitelman päämäärien ja tavoitteiden saavuttamiseksi. Euroopan nykyisen tuhkarokkoepidemian vuoksi ehdotuksessa painotetaan erityisesti tuhkarokkorokotuksia. Ehdotuksessa tunnustetaan tarve yksinkertaistaa ja laajentaa rokotusmahdollisuuksia ja haavoittuvassa asemassa oleville ryhmille kohdennettuja tiedotustoimia rokotussuojassa olevien puutteiden korjaamiseksi. Ehdotuksessa kehotetaan koulutuksesta vastaavia viranomaisia vahvistamaan rokotuskoulutusta lääketieteellisissä opetussuunnitelmissa sekä kaikkien terveydenhuoltoalan työntekijöiden lääketieteellisessä täydennyskoulutuksessa. Siinä korostetaan lisäksi tarvetta lisätä viestintä- ja valistustoimia rokotusten hyödyistä. Sähköisten terveyspalvelujen ja digitaalitekniikan synergiavaikutusten hyödyntäminen sähköisten rokotustietojen perustamiseksi kaikille kansalaisille on myös tärkeä ehdotuksen osa, joka sisällytettäisiin terveydenhuoltopalvelujen tarjoajien rajatylittävään tietojenvaihtoon osana sähköisten terveyspalvelujen verkoston toimintaa. 
            
            
               Ehdotuksen 10–16 kohta koskevat toimia, jotka komissio aikoo toteuttaa tiiviissä yhteistyössä jäsenvaltioiden kanssa. Niihin kuuluu muun muassa eurooppalaisen rokotustietojen jakamisjärjestelmä, johon voitaisiin koota asiaan liittyvää rokotuksia koskevaa tietoa ja asiantuntemusta yhdessä kansallisten kansanterveysviranomaisten kanssa. Tässä järjestelmässä erilaiset sidosryhmät voisivat kokoontua yhteen laatimaan suuntaviivoja mahdollista EU:n perusrokotusohjelmaa varten, jakaa yhteisiä menetelmiä kattavuuden seuraamiseksi ja käynnistää verkkoportaalin, jolla olisi avointa näyttöä rokotteiden hyödyistä ja riskeistä ja myös seurattaisiin rokotteita koskevia myyttejä ja vääriä tietoja. Ehdotuksessa myös korostetaan tarvetta tehostaa voimassa olevaa työterveydestä ja turvallisuudesta annettua direktiiviä
                  2
               , jolla taataan, että terveydenhuoltoalan työntekijät rokotetaan tiettyjä tauteja vastaan. 
            
            
               Rokotepulan ratkaisemiseksi ja tarjonnan lisäämiseksi ehdotuksessa esitetään myös ajatus Euroopan rokotetarpeita ja varastoja koskevan virtuaalisen tietovaraston sekä jäsenvaltioiden välisen rokotteiden keskinäisen vaihdon mekanismin perustamisesta sekä epidemioiden tai maailmanlaajuisten rokotevajausten sattuessa käytettävää fyysistä rokotevarastoa koskevien vaihtoehtojen määrittelystä ja suunnitellaan yhteistyötä alan teollisuuden ja muiden sidosryhmien kanssa EU:n rokotetuotantokapasiteetin parantamiseksi. 
            
            
               Ehdotuksen 17–25 kohdassa ilmaistaan tyytyväisyys komission aikomukseen toteuttaa joukko toimia, joita ovat muun muassa rokotushistoriaa koskevat standardoidut tiedot sisältävää EU:n yhteistä rokotuskorttia koskevien vaihtoehtojen esittäminen, ja pyydetään toimien lisäksi luottamusta rokotuksiin EU:ssa koskevan raportin laatimista, jotta voidaan ymmärtää paremmin esteitä ja parantaa rokotusten saatavuutta epäedullisessa asemassa oleville ja sosiaalisesti syrjäytyneillä ryhmille; eurooppalaisten terveydenhuoltoalan työntekijäjärjestöjen ja asiaan liittyvien opiskelijajärjestöjen rokotuksia käsittelevän yhteenliittymän koolle kutsuminen rokotusten edistämiseksi sekä rokotuksiin liittyvien kumppanuuksien ja yhteistyön vahvistaminen kansainvälisten kumppanien kanssa on myös tämän ehdotuksen tärkeä osatekijä. 
            
            
               2018/0115 (NLE)
            
            
               Ehdotus
            
            
               NEUVOSTON SUOSITUS
            
            
               yhteistyön tehostamisesta rokotuksin ehkäistävissä olevien tautien torjunnassa
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 168 artiklan 6 kohdan,
            
            
               ottaa huomioon Euroopan komission ehdotuksen, 
            
            
               sekä katsoo seuraavaa: 
            
            
               (1)Euroopan unionin toiminnasta tehdyn sopimuksen 168 artiklan mukaan kaikkien unionin politiikkojen ja toimintojen määrittelyssä ja toteuttamisessa on varmistettava ihmisten terveyden korkeatasoinen suojelu. Kansallista politiikkaa täydentävä unionin toiminta suuntautuu kansanterveyden parantamiseen, ihmisten sairauksien ja tautien ehkäisemiseen sekä fyysistä ja mielenterveyttä vaarantavien tekijöiden torjuntaan. 
            
         
         
            
               (2)SEUT-sopimuksen 168 artiklan 6 kohdan mukaisesti neuvosto voi komission ehdotuksesta antaa kyseisessä artiklassa mainittuihin tarkoituksiin kansanterveyden parantamiseksi suosituksia, jotka koskevat erityisesti laajalle levinneiden vaarallisten sairauksien torjuntaa sekä rajatylittävien vakavien terveysuhkien seurantaa, niistä hälyttämistä ja niiden torjumista. Rokotuksilla ehkäistävissä olevat taudit katsotaan laajalle levinneiksi vaarallisiksi sairauksiksi.
            
            
               (3)Rokottaminen on yksi tehokkaimmista ja kannattavimmista 1900-luvulla kehitetyistä kansanterveystoimista ja edelleen merkittävin tartuntatautien ennaltaehkäisykeino. 
            
            
               (4)Vaikka rokotusohjelmat kuuluvat jäsenvaltioiden toimivaltaan, rokotuksilla ehkäistävissä olevien tautien rajatylittävän luonteen ja kansallisten rokotusohjelmien yhteisten haasteiden vuoksi nykyistä paremmin koordinoiduista EU:n toimista ja lähestymistavoista olisi hyötyä epidemioiden ja luonteeltaan rajatylittävien sairauksien ehkäisemisessä tai niiden leviämisen rajoittamisessa. 
            
            
               (5)Disinformaation nopea leviäminen sosiaalisen median välityksellä ja äänekkäät rokotuksia vastustavat aktivistit ovat ruokkineet virheellisiä käsityksiä, jotka siirtävät yleisön kiinnostusta rokotusten yksilöllisistä ja kollektiivisista hyödyistä ja tartuntatautien aiheuttamista riskeistä kasvavaan epäluottamukseen ja todistamattomien sivuvaikutusten pelkoon. Tarvitaan toimia, jotta voidaan tehostaa vuoropuhelua kansalaisten kanssa ja ymmärtää heidän vilpittömiä rokotuksia koskevia huolenaiheitaan tai epäilyksiään ja vastata niihin asianmukaisesti heidän tarpeidensa mukaan.
            
            
               (6)On puututtava terveydenhoitoalan työntekijöiden riittämättömään rokotuskattavuuteen
                  3
                ja heidän asianmukaiseen rokotuksia koskevaan koulutukseensa, jotta varmistetaan heidän – ja heidän potilaidensa – suojelu kansallisten suositusten mukaisesti.  
            
            
               (7)Eri jäsenvaltioiden rokotusohjelmien vaihtelu suositusten, käytettävien rokotetyyppien, annettavien annosten määrän ja ajoituksen
                  4
                suhteen lisää riskiä siitä, että kansalaisilta, erityisesti lapsilta, jää jokin rokotus ottamatta heidän muuttaessa yhdestä jäsenvaltiosta toiseen. 
            
            
               (8)Tarve tuoda rokotuspalvelut lähemmäksi kansalaisia edellyttää päättäväisiä toimia yhteiskunnan kaikkein haavoittuvimmassa asemassa olevien kansalaisten tavoittamiseksi erityisesti yhteisöperustaisten rokotusten tarjoajien, kuten apteekkien ja koulujen terveydenhuolto-ohjelmien, avulla. Euroopan rakennerahastot, erityisesti Euroopan sosiaalirahasto ja Euroopan aluekehitysrahasto, tarjoavat jäsenvaltioille huomattavia mahdollisuuksia tehostaa terveydenhuoltoalan työntekijöiden rokotuksiin liittyvää koulutusta ja vahvistaa terveydenhuoltoinfrastruktuurien valmiuksia rokotusten alalla.
            
            
               (9)Väestörakenteen muutokset, ihmisten liikkuvuus, ilmastonmuutos ja immuniteetin heikkeneminen edistävät osaltaan rokotuksilla estettävissä olevien tautien epidemiologisia muutoksia, jotka edellyttävät lapsuusikää pidemmälle meneviä koko eliniän kattavia rokotusohjelmia. Tällä lähestymistavalla pyritään varmistamaan elinikäinen riittävä suoja, ja se edistää terveellistä elämää ja terveenä ikääntymistä sekä terveydenhuoltojärjestelmien kestävyyttä. 
            
            
               (10)Rokotepulalla on suoria vaikutuksia kansallisten rokotusohjelmien toimittamiseen ja täytäntöönpanoon
                  5
               ; jäsenvaltioissa esiintyy erilaisia rokotteiden toimituskatkoksia
                  6
               ; EU:ssa oleva tuotantokapasiteetti on edelleen rajallinen
                  7
               ; ja rokotteiden jakamisessa yli rajojen on yhä ongelmia samalla kun koordinoidun ennakkosuunnittelun puute lisää kysynnän epävarmuutta. Tässä yhteydessä Euroopan unioni ja sen kansalaiset ovat edelleen haavoittuvia tartuntatautiepidemioille.
            
            
               (11)Tarve edistää ripeästi uusien rokotteiden tutkimusta ja kehittämistä ja parantaa tai mukauttaa olemassa olevia rokotteita edellyttää innovatiivisia kumppanuuksia ja foorumeita, korkeatasoista asiantuntemusta ja vahvempia eri tieteenalojen ja sektorien välisiä kytköksiä sekä investointeja sosiaali- ja käyttäytymistieteelliseen tutkimukseen, jotta voidaan ymmärtää paremmin rokotusvastaisten asenteiden kontekstisidonnaisia syitä.
            
            
               (12)Neuvoston päätelmissä rokotuksista tehokkaana kansanterveyden edistäjänä
                  8
                yksilöidään jo eräitä näistä keskeisistä haasteista ja etenemistavoista ja kehotetaan jäsenvaltioita ja komissiota laatimaan yhteisiä toimia rokotuspolitiikkaa koskevien parhaiden käytäntöjen jakamiseksi.
            
            
               (13)Neuvoston päätelmissä lapsuusiän immunisaatiosta
                  9
                kehotetaan nimenomaisesti tarkentamaan rokotusrekistereitä ja tietojärjestelmiä rokotusohjelmien seurannan parantamiseksi ja tietojenvaihdon helpottamiseksi rokotepalvelujen tarjoajien välillä. 
            
            
               (14)Komission tiedonannossa digitaalisten sisämarkkinoiden strategian täytäntöönpanosta
                  10
                ja tiedonannossa sähköisen terveydenhuollon toimintasuunnitelmasta 2012–2020
                  11
                muistutetaan digitaalisen terveysstrategian merkityksestä ja tarpeesta asettaa etusijalle sähköisen terveydenhuollon ja massadataratkaisujen kehittäminen. Näitä aloitteita vahvistetaan komission tiedonannolla terveydenhuollon ja hoitopalvelujen digitalisaatiokehityksestä digitaalisilla sisämarkkinoilla: kansalaisten voimaannuttaminen ja terveemmän yhteiskunnan rakentaminen
                  12
               , jotta varmistetaan nykyaikaiset ja kestävät terveydenhuollon mallit sekä kansalaisten ja terveydenhuoltoalan työntekijöiden voimaannuttaminen.
            
            
               (15)Direktiivillä 2000/54/EY
                  13
                työntekijöiden suojelemisesta vaaroilta, jotka liittyvät biologisille tekijöille altistumiseen työssä, säädetään vähimmäisvaatimukset työntekijöiden suojelun varmistamiseksi, ja ne kattavat muun muassa tarpeen tarjota rokotuksia niille, joita ei ole jo rokotettu, ja direktiivissä 2010/32/EU
                  14
                HOSPEEMin ja EPSUn tekemän terävien instrumenttien aiheuttamien tapaturmien ehkäisemistä terveydenhuoltoalalla koskevan puitesopimuksen täytäntöönpanosta säädetään, että jos riskinarviointi osoittaa vaaran työntekijöiden turvallisuudelle ja terveydelle sen vuoksi, että he ovat altistuneet sellaisille biologisille tekijöille, joihin on olemassa tehokkaita rokotteita, työnantajan olisi tarjottava heille rokote. 
            
            
               (16)Valtioiden rajat ylittävistä vakavista terveysuhkista annettu päätös N:o 1082/2013/EU
                  15
                tarjoaa perustan rajat ylittävien vakavien terveysuhkien lääketieteellisten vastatoimien ennakkohankintaa koskevan vapaaehtoisen mekanismin perustamiselle.
            
            
               (17)Neuvoston päätelmissä Euroopan unionin terveysjärjestelmien yhteisistä arvoista ja periaatteista
                  16
                hyväksytään universaalisuuden, hyvälaatuisen hoidon saannin, oikeudenmukaisuuden ja yhteisvastuullisuuden periaatteet ja kaiken kattavat arvot, jotka ovat ensiarvoisen tärkeitä, jotta voidaan varmistaa rokotuspalvelujen tasapuolinen saatavuus ikään, sosiaaliseen asemaan tai maantieteelliseen sijaintiin katsomatta kansallisten ja alueellisten rokotusohjelmien mukaisesti.
            
            
               (18)Asetuksella (EY) N:o 851/2004
                  17
                annetaan Euroopan tautien ehkäisy- ja valvontakeskuksen tehtäväksi tukea tartuntatautien ehkäisyä ja valvontaa ja edistää rokotusohjelmia koskevien parhaiden käytäntöjen ja asiantuntemuksen vaihtoa. Keskus koordinoi lisäksi tietojen keräämistä, validointia, analysoimista ja levittämistä yhteisön tasolla, myös rokotusstrategioista. 
            
            
               (19)Direktiivillä 2001/83/EY ihmisille tarkoitettuja lääkkeitä koskevista yhteisön säännöistä
                  18
                ja asetuksella (EY) N:o 726/2004 Euroopan lääkeviraston perustamisesta
                  19
                annetaan sääntelyviranomaisten tehtäväksi edistää ja suojella kansanterveyttä antamalla luvat turvallisten ja tehokkaiden rokotteiden käyttöön ja arvioimalla jatkuvasti niiden hyöty- ja riskiprofiilia myyntiluvan myöntämisen jälkeen.
            
            
               (20)Komission Yhteinen terveys toimintasuunnitelmalla
                  20
                tuetaan EU:n jäsenvaltioita mikrobilääkeresistenssin torjunnassa, ja siinä kehotetaan luomaan yksinkertaisempia reittejä uusien bakteerilääkkeiden hyväksymiseksi ja tehostamaan uusien rokotteiden tutkimusta ja kehittämistä mikrobilääkeresistenssiin liittyviä patogeenejä vastaan. 
            
            
               (21)Euroopan parlamentin 19. huhtikuuta 2018 hyväksymässä päätöslauselmaesityksessä rokotusvastaisuudesta ja rokotuskattavuuden laskusta Euroopassa
                  21
                kehotetaan jäsenvaltioita varmistamaan, että terveydenhuollon työntekijät ovat riittävästi rokotettuja, ryhtymään tehokkaisiin toimiin väärien tietojen leviämisen estämiseksi sekä toteuttamaan toimenpiteitä lääkkeiden saatavuuden parantamiseksi. Siinä myös kehotetaan komissiota helpottamaan yhtenäisempää rokotusaikataulua koko EU:ssa.
            
         
         
            
               (22)Valeuutisia ja verkossa olevaa disinformaatiota koskevalla komission toimintasuunnitelmalla
                  22
                pyritään edistämään EU:n tason strategian laatimista disinformaation levittämisen torjunnasta, ja komission tiedonannossa disinformaation torjunnasta
                  23
                käsitellään verkkoalustojen muodostamia haasteita disinformaation levittämisen yhteydessä.
            
            
               (23)Komissio on tukenut nykyaikaisten ja keskeisten rokotteiden saatavuuden parantamista 77 köyhimmässä valtiossa GAVI-rokotusliittymän avulla sen perustamisesta lähtien vuonna 2000. Vuoteen 2015 mennessä tukea oli annettu 83 miljoonaa euroa ja vuosiksi 2016–2020 on luvattu vielä 200 miljoonaa euroa tukea. Näillä varoilla autettiin antamaan täysi rokotussuoja 277 miljoonalle lapselle vuosina 2011–2015, ja suunnitelmissa on vielä 300 miljoonan lapsen rokottaminen vuosina 2016–2020.
            
            
               (24)Vuoden 2012 Maailman terveyskokouksessa terveysministerit hyväksyivät globaalia rokotusohjelmaa koskevan toimintasuunnitelman, jolla pyritään varmistamaan vuoteen 2020 mennessä, ettei kukaan jää ilman elintärkeää rokotussuojaa. Maailman terveysjärjestön Euroopan aluekomitea hyväksyi vuonna 2014 Eurooppaa koskevan rokotusohjelman 2015–2020.
            
            
               (25)Kestävän kehityksen Agenda 2030 toimintaohjelman
                  24
                tavoitteessa 3 ”Taata terveellinen elämä ja hyvinvointi kaiken ikäisille” korostetaan rokotteiden merkitystä ihmisten suojelemisessa sairauksilta. Lisäksi EU ja sen jäsenvaltiot vahvistivat kehityspolitiikkaa koskevassa eurooppalaisessa konsensuksessa ”Meidän maailmamme, meidän ihmisarvomme, meidän tulevaisuutemme”
                  25
                sitoumuksensa suojella jokaisen ihmisen oikeutta parhaimpaan mahdolliseen fyysiseen terveyteen ja mielenterveyteen muun muassa avustamalla kohtuuhintaisten keskeisten lääkkeiden ja rokotteiden yleisen saatavuuden varmistamisessa.
            
            
               (26)Rokotuksia koskevassa yhteisessä toiminnassa, joka yhteisrahoitetaan unionin kolmannesta terveysalan toimintaohjelmasta
                  26
                ja joka alkaa vuonna 2018, on tarkoitus keskittyä kansallisia rokotustoimia koskevien parhaiden käytäntöjen jakamiseen ja sähköisten rokotustietojärjestelmien teknisten vaatimusten yksilöintiin, rokote-ennusteisiin, rokotteiden tutkimus- ja kehittämistoiminnan priorisointiin ja tutkimukseen rokotusvastaisuuden torjumiseksi.
            
            
               (27)Tässä suosituksessa ehdotetuilla toimilla pyritään parantamaan kansanterveyden suojelua, vähentämään eroja jäsenvaltioiden välillä ja lisäämään rokotteiden toimitusvarmuutta sisämarkkinoilla. Ne täydentävät ja vahvistavat kansallisia politiikkoja ja toimia kaikissa jäsenvaltioissa, ja samalla niissä otetaan huomioon jäsenvaltioiden erilaiset lähtökohdat niiden rokotuspolitiikan, toimielinrakenteen, alueellisten erojen ja terveydenhuollon valmiuksien suhteen.
            
            
               (28)Tämä suositus on toissijaisuus- ja suhteellisuusperiaatteiden mukainen.
            
            
               SUOSITTELEE JÄSENVALTIOILLE SEURAAVAA:
            
            
               1.Jäsenvaltiot laativat ja toteuttavat kansallisia ja/tai alueellisia rokotussuunnitelmia, joilla pyritään lisäämään rokotuskattavuutta siten, että se saavuttaa Maailman terveysjärjestön Eurooppaa koskevan rokotusalan toimintasuunnitelman päämäärät ja tavoitteet vuoteen 2020 mennessä. Näihin suunnitelmiin olisi sisällyttävä määräyksiä kestävästä rahoituksesta ja rokotetoimituksista, koko eliniän kattava lähestymistapa rokotuksiin, valmius vastata hätätilanteisiin sekä viestintä- ja tiedotustoimia.
            
            
               2.Jäsenvaltiot varmistavat erityisesti tuhkarokon osalta vuoteen 2020 mennessä 95 prosentin rokotuskattavuuden kohteena olevalle lapsiväestölle annettavilla kahdella rokoteannoksella ja poistavat immunisaatiossa olevat puutteet kaikissa muissa ikäryhmissä tuhkarokon hävittämiseksi EU:sta. 
            
            
               3.Jäsenvaltiot ottavat käyttöön rokotusstatuksen rutiinitarkastukset ja säännölliset rokotusmahdollisuudet eri elämänvaiheissa perusterveydenhuoltojärjestelmän rutiinikäyntien sekä esimerkiksi (esi)koulun aloittamisen yhteydessä, työpaikoilla tai hoitolaitoksissa toteutettavien lisätoimenpiteiden avulla. 
            
            
               4.Jäsenvaltiot helpottavat kansallisten ja/tai alueellisten rokotuspalvelujen saatavuutta seuraavin keinoin:
            
            
               a.Yksinkertaistetaan ja laajennetaan mahdollisuuksia tarjota rokotuksia hyödyntäen yhteisöperustaisia rokotusten tarjoajia, kuten apteekkeja, sairaanhoitajia sekä koulujen ja työpaikkojen terveydenhuoltopalveluja. 
            
            
               b.Tavoitetaan kohdistetusti haavoittuvimmat ryhmät, muun muassa sosiaalisesti syrjäytyneet henkilöt ja vähemmistöryhmät, rokotuskattavuudessa olevien erojen ja puutteiden poistamiseksi.
            
            
               5.Jäsenvaltiot varmistavat yhteistyössä korkeakoulujen ja sidosryhmien kanssa, että kansalliset lääketieteelliset opetussuunnitelmat ja lääketieteelliset täydennyskoulutusohjelmat sisältävät tai niissä vahvistetaan rokotuksilla ehkäistävissä olevia tauteja, rokotusoppia ja immunisaatiota koskevaa koulutusta kaikkien sektorien terveydenhuoltoalan työntekijöille. 
            
            
               6.Jäsenvaltiot lisäävät viestintä- ja valistustoimia rokotusten hyödyistä seuraavin keinoin:
            
            
               a.Esitetään tieteellistä näyttöä disinformaation levittämisen torjumiseksi muun muassa digitaalisten välineiden ja kansalaisyhteiskunnan ja muiden asianomaisten sidosryhmien kanssa toteutettavien kumppanuuksien avulla.
            
            
               b.Toimitaan yhdessä terveydenhuoltoalan työntekijöiden, koulutusalan sidosryhmien, työmarkkinaosapuolien ja mielipidevaikuttajina toimivien tiedotusvälineiden kanssa välinpitämättömyyden torjumiseksi ja rokotuksia kohtaan tunnetun luottamuksen lisäämiseksi. 
            
            
               7.Jäsenvaltiot kehittävät terveydenhuollon laitosten valmiuksia saada ajantasaisia sähköisiä tietoja kansalaisten rokotusstatuksesta tietojärjestelmien avulla, jotka tarjoavat muistutustoimintoja, keräävät tosiaikaisia tietoja kaikkien ikäryhmien rokotuskattavuudesta ja mahdollistavat tietojen yhdistelyn ja vaihdon eri terveydenhuoltojärjestelmien välillä.
            
            
               8.Jäsenvaltiot hyödyntävät Euroopan sosiaalirahaston (ESR) ja Euroopan aluekehitysrahaston (EAKR) tarjoamia mahdollisuuksia tukeakseen terveydenhuoltoalan työntekijöiden rokotusoppia, immunisaatiota ja rokotuksilla ehkäistävissä olevia tauteja koskevaa koulutusta ja osaamisen kehittämistä ja vahvistaakseen kansallisten ja alueellisten terveydenhuoltoinfrastruktuurien valmiuksia rokotusten alalla.
            
         
         
            
               9.Jäsenvaltiot lisäävät tukea rokotusten tutkimukselle ja kehittämiselle siten, että uusien tai parannettujen rokotteiden nopeaan kehittämiseen on käytettävissä riittävästi resursseja, ja helpottavat rokotetutkimuksen ripeää hyödyntämistä vankemmin tietoon perustuvien kansallisten tai alueellisten rokotusohjelmien ja politiikkojen aikaan saamiseksi.
            
            
               SUHTAUTUU MYÖNTEISESTI KOMISSION AIKOMUKSEEN TOTEUTTAA SEURAAVAT TOIMET TIIVIISSÄ YHTEISTYÖSSÄ JÄSENVALTIOIDEN KANSSA:
            
            
               10.Pyritään perustamaan eurooppalainen rokotustietojen jakamisjärjestelmä (EVIS), jota koordinoi Euroopan tautien ehkäisy- ja valvontakeskus (ECDC) ja jonka tarkoituksena on: 
            
            
               a.Yhdessä kansallisten kansanterveysviranomaisten kanssa
            
            
               i.tarkastella eri vaihtoehtoja, jotta vuoteen 2020 mennessä voidaan laatia EU:n perusrokotusohjelmaa koskevat suuntaviivat, joilla pyritään helpottamaan kansallisten ohjelmien yhteensopivuutta ja edistämään tasa-arvoa unionin kansalaisten terveyden suojelussa ja myöhemmin varmistamaan perusrokotusohjelman sekä yhteisen rokotuskortin laaja käyttöönotto;
            
            
               ii.vahvistaa kansallisten ja alueellisten rokotussuunnitelmien arvioinnin johdonmukaisuutta, avoimuutta ja menetelmiä jakamalla tieteellistä näyttöä ja välineitä kansallisten immunisaation teknisten neuvonantajien ryhmien tuella; 
            
            
               iii.suunnitella EU:n menetelmiä ja tietovaatimuksia koskevia ohjeita, jotta rokotuskattavuutta voidaan seurata paremmin kaikissa ikäryhmissä ja myös terveydenhuoltoalan työntekijöiden keskuudessa, yhteistyössä Maailman terveysjärjestön (WHO) kanssa sekä kerätä tällaisia tietoja ja jakaa niitä EU:n tasolla;
            
            
               b.perustaa vuoteen 2019 mennessä Euroopan lääkeviraston tuella eurooppalainen rokotustietoportaali, joka tarjoaa verkossa objektiivista, avointa ja ajantasaista tietoa rokotteista ja niiden hyödyistä ja turvallisuudesta sekä lääketurvatoimintaprosessista; 
            
            
               c.seurata verkossa olevia rokotuksia koskevia vääriä tietoja ja laatia näyttöön perustuvia tietovälineitä ja ohjeita jäsenvaltioiden tukemiseksi rokotusvastaisuuden torjunnassa verkossa olevan disinformaation torjuntaa koskevan komission tiedonannon mukaisesti;
            
            
               11.seurata Euroopan lääkeviraston tuella jatkuvasti rokotusten hyötyjä ja riskejä EU:n tasolla;
            
            
               12.pyrkiä kehittämään yhteisiä menetelmiä ja vahvistamaan valmiuksia rokotteiden ja rokotusohjelmien suhteellisen tehokkuuden arvioimiseksi myös osana terveysteknologian arviointiin liittyvää eurooppalaista yhteistyötä;
            
            
               13.vahvistaa direktiivillä 2000/54/EY ja direktiivillä 2010/32/EU työntekijöiden suojelemisesta vaaroilta, jotka liittyvät biologisille tekijöille altistumiseen työssä, annettujen unionin sääntöjen tehokasta soveltamista etenkin varmistamalla terveydenhuoltoalan työntekijöiden asianmukainen koulutus, seuraamalla heidän rokotusstatustaan ja tarjoamalla tarvittaessa aktiivisesti rokotuksia, jotta varmistetaan potilaiden ja terveydenhuoltoalan työntekijöiden turvallisuuden riittävä taso;
            
            
               14.tarjota muun muassa eurooppalaisen kouluverkon avulla näyttöä ja tietoja, joilla tuetaan jäsenvaltioiden toimia rokotusoppiin ja immunisaatioon liittyvien näkökohtien vahvistamiseksi niiden kansallisissa lääketieteellisissä opetussuunnitelmissa sekä jatkotutkintokoulutuksessa;
            
            
               15.vahvistaa rokotteiden tarjontaa ja vähentää rokotepulan riskiä pyrkimällä
            
            
               a.luomaan virtuaalinen rokotetarpeita ja varastoja koskeva eurooppalainen virtuaalinen tietovarasto, jotta helpotetaan keskeisten rokotteiden saatavilla olevia toimituksia, mahdollisia ylijäämiä ja globaaleja vajauksia koskevien tietojen vapaaehtoista vaihtoa;
            
            
               b.kehittämään malli mekanismista, jolla vaihdetaan rokotteita jäsenvaltioiden välillä epidemian puhjetessa ja parannetaan rokotteiden tarjonnan ja kysynnän välisiä yhteyksiä;
            
            
               c.määrittelemään fyysistä rokotevarastoa koskevat vaihtoehdot ja käynnistämään vuoropuhelu rokotteita valmistavien yritysten kanssa mekanismista, jolla helpotetaan rokotteiden varastointia ja saatavuutta epidemioiden puhjetessa ottaen huomioon keskeisten rokotteiden maailmanlaajuiset vajaukset;
            
            
               d.parantamaan yhdessä sidosryhmien ja alan teollisuuden kanssa EU:n tuotantokapasiteettia ja varmistamaan toimitusten jatkuvuus;
            
            
               e.hyödyntämään mahdollisuuksia pandemioiden, odottamattomien epidemioiden ja rokotteiden vähäisen kysynnän yhteydessä (pieni määrä tautitapauksia tai hyvin rajattu rokotettava populaatio) käytettäviin rokotteiden ja antitoksiinien yhteishankintoihin;
            
            
               f.tukemaan EU:n virallisten lääkevalvontalaboratorioiden verkostoa ja sen työtä EU:n markkinoille saatettavien rokotteiden korkean laadun varmistamiseksi; 
            
         
         
            
               g.seuraamaan myyntiluvan haltijoille asetettua jatkuvaa saatavuutta koskevaa velvoitetta (direktiivin 2001/83/EY 81 artikla);
            
            
               16.lisätä EU:n ja kansallisen rokotteiden tutkimus ja kehittämistoiminnan rahoituksen tuloksellisuutta ja tehokkuutta pyrkimällä
            
            
               a.vahvistamaan nykyisiä ja perustamaan uusia kumppanuuksia ja tutkimusinfrastruktuureja muun muassa kliinisiä tutkimuksia varten edistämällä – yhdessä Euroopan lääkeviraston kanssa – varhaisessa vaiheessa käytävää vuoropuhelua kehittäjien, kansallisten poliittisten päättäjien ja sääntelijöiden kanssa innovatiivisten rokotteiden hyväksymisen tukemiseksi myös uusia terveysuhkia varten;
            
            
               b.laatimaan väestön täyttämättömien tarpeiden ja rokotteita koskevien sovittujen prioriteettien etenemissuunnitelma, jota voidaan käyttää tulevien rokotetutkimuksen rahoitusohjelmien tietopohjana kansallisella ja EU:n tasolla, muun muassa hyödyntämällä CEPI-liittouman (Coalition for Epidemic Preparedness Innovations) ja maailmanlaajuisen tarttuviin tauteihin varautumista koskevan tutkimusyhteistyöaloitteen (GloPID-R) tarjoamia etuja;
            
            
               c.investoimaan sosiaali- ja käyttäytymistieteelliseen tutkimukseen rokotevastaisuuden syistä väestön eri alaryhmissä ja terveydenhuoltoalan työntekijöiden keskuudessa.
            
            
               SUHTAUTUU MYÖNTEISESTI KOMISSION AIKOMUKSEEN: 
            
            
               17.tarkastella henkilöiden rajat ylittävän liikkuvuuden EU:ssa aiheuttamaan riittämättömään rokotekattavuuteen liittyviä ongelmia ja tutkia vaihtoehtoja niihin puuttumiseksi muun muassa laatimalla yhteinen EU:n kansalaisten rokotuskortti/rokotuspassi, joka on yhteensopiva sähköisten rokotustietojärjestelmien kanssa ja tunnustetaan yli rajojen; 
            
            
               18.pyrkiä laatimaan säännöllisesti Terveydentila EU:ssa prosessin yhteydessä raportti luottamuksesta rokotuksiin EU:ssa rokotuksia koskevien asenteiden seuraamiseksi sekä antamaan tämän raportin pohjalta ohjeita, joilla voidaan tukea jäsenvaltioita rokotusvastaisuuden torjunnassa;
            
            
               19.kutsua koolle rokotuksia käsittelevä yhteenliittymä, jossa eurooppalaiset terveydenhuoltoalan työntekijäjärjestöt sekä alan opiskelijajärjestöt sitoutuisivat yhdessä antamaan yleisölle paikkansapitävää tietoa, torjumaan myyttejä ja vaihtamaan parhaita käytänteitä; 
            
            
               20.vahvistaa vuosittaisen Euroopan rokotusviikon vaikutusta isännöimällä EU:n yleistä tietoisuutta lisäävää aloitetta ja tukemalla jäsenvaltioiden omia toimia;
            
            
               21.yksilöidä rokotusten saatavuuden esteet ja tukea toimia, joilla lisätään rokotusten saatavuutta epäedullisessa asemassa olevissa ja sosiaalisesti syrjäytyneissä ryhmissä, muun muassa edistämällä terveydenhuollon tukihenkilöitä ja ruohonjuuritason yhteisöverkostoja; 
            
            
               22.laatia ohjeita kansallisten rokotustietojärjestelmien yhteentoimivuutta haittaavien oikeudellisten/teknisten esteiden ratkaisemiseksi ottaen asianmukaisesti huomioon henkilötietojen suojaa koskevat säännöt terveydenhuollon ja hoitopalvelujen digitalisaatiokehityksestä digitaalisilla sisämarkkinoilla sekä kansalaisten voimaannuttamisesta ja terveemmän yhteiskunnan rakentamisesta annetun komission tiedonannon mukaisesti;
            
            
               23.tukea edelleen tutkimusta ja kehittämistä EU:n tutkimuksen ja innovoinnin puiteohjelmien avulla turvallisten ja tehokkaiden uusien rokotteiden kehittämiseksi ja olemassa olevien rokotteiden optimoimiseksi; 
            
            
               24.vahvistaa kumppanuuksia ja yhteistyötä kansainvälisten toimijoiden ja aloitteiden, kuten Maailman terveysjärjestön ja sen rokotuksia käsittelevän strategisen neuvoa-antavan asiantuntijaryhmän (SAGE), eurooppalaisen rokotusasiantuntijoiden teknisen neuvoa-antavan ryhmän (ETAGE), maailmanlaajuisen terveysturva-aloitteen ja ohjelman prosessien (maailmanlaajuinen terveysturva-aloite, maailmanlaajuinen terveysturvaohjelma), UNICEFin sekä GAVI-rokotusliittymän, CEPI-liittouman ja maailmanlaajuisen tarttuviin tauteihin varautumista koskevan tutkimusyhteistyöaloitteen (GloPID-R) kaltaisten rahoitus- ja tutkimusaloitteiden, kanssa;
            
            
               25.raportoida säännöllisesti tämän suosituksen täytäntöönpanon edistymisestä jäsenvaltioiden ja muiden merkityksellisten lähteiden toimittamien tietojen perusteella. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        
                  
                     https://ec.europa.eu/info/consultations/open-public-consultation-strengthened-cooperation-against-vaccine-preventable-diseases_fi
                  
                  ; Komission yksiköiden valmisteluasiakirja: Yhteistyön tehostamista rokotuksin ehkäistävissä olevien tautien torjunnassa koskevaan neuvoston suositukseen liittyvä tiivistelmäraportti.
               
               
                  
                     (2)
                  
                        Euroopan parlamentin ja neuvoston direktiivi 2000/54/EY, annettu 18 päivänä syyskuuta 2000, työntekijöiden suojelemisesta vaaroilta, jotka liittyvät biologisille tekijöille altistumiseen työssä, 
                  http://eur-lex.europa.eu/legal-content/FI/TXT/PDF/?uri=CELEX:32000L0054&from=EN
               
               
                  
                     (3)
                  
                        Euroopan tautienehkäisy- ja valvontakeskus. Seasonal influenza vaccination in Europe. Vaccination recommendations and coverage rates in the EU Member States for eight influenza seasons: 2007–2008 to 2014–2015. Tukholma: ECDC; 2017, 
                  https://ecdc.europa.eu/sites/portal/files/documents/influenza-vaccination-2007%E2%80%932008-to-2014%E2%80%932015.pdf
                   
               
               
                  
                     (4)
                  
                        Euroopan tautienehkäisy- ja valvontakeskus. Kaikkien Euroopan unionin jäsenvaltioiden rokotusohjelmat sisältävä verkkosivusto, 
                  https://vaccine-schedule.ecdc.europa.eu/
                   
               
               
                  
                     (5)
                  
                        Euroopan tautienehkäisy- ja valvontakeskus. Shortage of acellular pertussis-containing vaccines and impact on immunisation programmes in the EU/EEA – 2. helmikuuta 2016. Tukholma: ECDC; 2016. 
                  https://ecdc.europa.eu/sites/portal/files/media/en/publications/Publications/RRA-shortage-of-aP-containing-vaccines.pdf
                   
               
               
                  
                     (6)
                  
                        WHO:n Euroopan aluetoimisto: Dealing with vaccine shortages: current situation and ongoing activities. Impact of shortages and solutions set up by countries, SAGE:n kokous huhtikuussa 2016, 
                  http://www.who.int/immunization/sage/meetings/2016/april/2_Benes_shortages_SAGE_Apr2016.pdf
                   
               
               
                  
                     (7)
                  
                        Vaccines Europe, The EU Vaccine Industry in Figures 2014, 
                  https://www.vaccineseurope.eu/about-vaccines/vaccines-europe-in-figures/
                   
               
               
                  
                     (8)
                  
                        Neuvoston päätelmät rokotuksista tehokkaana kansanterveyden edistäjänä (2014/C 438/04), 
                  http://eur-lex.europa.eu/legal-content/FI/TXT/PDF/?uri=CELEX:52014XG1206(01)&from=EN
                   
               
               
                  
                     (9)
                  
                        Neuvoston päätelmät lapsuusiän immunisaatiosta: lapsuusiän immunisaation saavutukset ja haasteet Euroopassa sekä jatkotoimet (2011/C 202/02), 
                  http://eur-lex.europa.eu/legal-content/FI/TXT/PDF/?uri=CELEX:52011XG0708(02)&from=EN
                   
               
               
                  
                     (10)
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – Digitaalisten sisämarkkinoiden strategian täytäntöönpanon väliarviointi Yhdennetyt digitaaliset sisämarkkinat kaikille, COM(2017) 228, 
                  http://eur-lex.europa.eu/legal-contentFI/TXT/HTML/?uri=CELEX:52017DC0228&from=EN
                   
               
               
                  
                     (11)
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle Sähköisen terveydenhuollon toimintasuunnitelma 2012–2020 – innovatiivista terveydenhuoltoa 21. vuosisadalle, COM(2012) 736, 
                  https://ec.europa.eu/health/sites/health/files/ehealth/docs/com_2012_736_fi.pdf
                   
               
               
                  
                     (12)
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle sekä alueiden komitealle terveys- ja hoitoalan digitaalimurroksen edellytyksistä digitaalisilla sisämarkkinoilla: kansalaisten voimaannuttaminen ja terveemmän yhteiskunnan rakentaminen, COM(2018) 233.
               
               
                  
                     (13)
                  
                        Euroopan parlamentin ja neuvoston direktiivi 2000/54/EY, annettu 18 päivänä syyskuuta 2000, työntekijöiden suojelemisesta vaaroilta, jotka liittyvät biologisille tekijöille altistumiseen työssä, 
                  http://eur-lex.europa.eu/legal-content/FI/TXT/PDF/?uri=CELEX:32000L0054&from=EN
                   
               
               
                  
                     (14)
                  
                        Direktiivi 2010/32/EU, annettu 10 päivänä toukokuuta 2010, HOSPEEMin ja EPSUn tekemän terävien instrumenttien aiheuttamien tapaturmien ehkäisemistä terveydenhuoltoalalla koskevan puitesopimuksen täytäntöönpanosta, http://eur-lex.europa.eu/legal-content/FI/TXT/PDF/?uri=CELEX:32010L0032&rid=1
               
               
                  
                     (15)
                  
                        Euroopan parlamentin ja neuvoston päätös N:o 1082/2013/EU, annettu 22 päivänä lokakuuta 2013 , valtioiden rajat ylittävistä vakavista terveysuhkista ja päätöksen N:o 2119/98/EY kumoamisesta, 
                  https://ec.europa.eu/health/sites/health/files/preparedness_response/docs/decision_serious_crossborder_threats_22102013_fi.pdf
                   
               
               
                  
                     (16)
                  
                        Neuvoston päätelmät Euroopan unionin terveysjärjestelmien yhteisistä arvoista ja periaatteista (2006/C 146/01), 
                  http://eur-lex.europa.eu/LexUriServ/LexUriServ.do?uri=OJ:C:2006:146:0001:0003:FI:PDF
               
               
                  
                     (17)
                  
                        Euroopan parlamentin ja neuvoston asetus (EY) N:o 851/2004, annettu 21 päivänä huhtikuuta 2004, tautien ehkäisyn ja valvonnan eurooppalaisen keskuksen perustamisesta, 
                  http://eur-lex.europa.eu/legal-content/FI/TXT/PDF/?uri=CELEX:32004R0851&from=EN
               
               
                  
                     (18)
                  
                        Euroopan parlamentin ja neuvoston direktiivi 2001/83/EY, annettu 6 päivänä marraskuuta 2001, ihmisille tarkoitettuja lääkkeitä koskevista yhteisön säännöistä, 
                  http://eur-lex.europa.eu/LexUriServ/LexUriServ.do?uri=OJ:L:2001:311:0067:0128:fi:PDF
                   
               
               
                  
                     (19)
                  
                        Euroopan parlamentin ja neuvoston asetus (EY) N:o 726/2004, annettu 31 päivänä maaliskuuta 2004, ihmisille ja eläimille tarkoitettuja lääkkeitä koskevista yhteisön lupa- ja valvontamenettelyistä ja Euroopan lääkeviraston perustamisesta, 
                  https://ec.europa.eu/health/sites/health/files/files/eudralex/vol-1/reg_2004_726/reg_2004_726_fi.pdf
                   
               
               
                  
                     (20)
                  
                        Komission tiedonanto ”One Health action plan to support Member States in the fight against antimicrobial resistance” (2017), 
                  https://ec.europa.eu/health/amr/sites/amr/files/amr_action_plan_2017_en.pdf
                   
               
               
                  
                     (21)
                  
                        Euroopan parlamentti. Ympäristön, kansanterveyden ja elintarvikkeiden turvallisuuden valiokunta. Päätöslauselmaesitys rokotusvastaisuudesta ja rokotuskattavuuden laskusta Euroopassa (2017/2951(RSP)), 19.4.2018.
               
               
                  
                     (22)
                  
                        Valeuutisia ja verkossa olevaa disinformaatiota käsittelevä komission korkean tason asiantuntijaryhmä, 
                  https://ec.europa.eu/digital-single-market/en/news/high-level-group-fake-news-and-online-disinformation
                   
               
               
                  
                     (23)
                  
                        Komission tiedonanto Eurooppalainen lähestymistapa disinformaation torjuntaan verkossa, COM(2018) 236.
               
               
                  
                     (24)
                  
                        Yhdistyneiden kansakuntien yleiskokouksen 25. syyskuuta 2015 hyväksymä päätöslauselma 70/1: Transforming our world: the 2030 Agenda for Sustainable Development.
               
               
                  
                     (25)
                  
                        Neuvoston ja neuvostossa kokoontuneiden jäsenvaltioiden hallitusten edustajien, Euroopan parlamentin ja komission yhteinen julkilausuma (2017/C 210/01): Uusi kehityspolitiikkaa koskeva eurooppalainen konsensus ”Meidän maailmamme, meidän ihmisarvomme, meidän tulevaisuutemme”.
               
               
                  
                     (26)
                  
                        Euroopan parlamentin ja neuvoston asetus (EU) N:o 282/2014, annettu 11 päivänä maaliskuuta 2014, unionin kolmannen terveysalan toimintaohjelman perustamisesta (2014–2020) ja päätöksen N:o 1350/2007/EY kumoamisesta.